Sanggar Mustika

Latar belakang dan rakaman

Selepas kejayaan dua album tradisional solo (Cindai dan Sahmura) dan satu album duet tradisional bersama Noraniza Idris (Seri Balas), Siti Nurhaliza sekali lagi bekerjasama dengan komposer dan penerbit muzik, Pak Ngah untuk projek seterusnya dengan apa yang akan dikenali sebagai Sanggar Mustika. Untuk album ini, Siti memilih lagu “Bunga Melor" dendangan asal P. Ramlee dan “Bisikan Hati” yang dipopularkan oleh Allahyarhamah Datin Rafeah Buang dan diberikan nafas baru agar ianya mudah dihayati oleh pendengar yang menyukai lagu-lagu Melayu tradisional.
Judul "Sanggar Mustika" dipilih berdasarkan maksud sanggar yang bermakna tempat dan mustika yang bererti cantik atau sempurna. Ianya diterjemahkan sebagat tempat yang paling cantik atau sempurna untuk meletakkan irama tradisional. Proses pembikinan album ini bermula pada awal Januari 2001 semasa Siti melancarkan album ketujuhnya, Safa dan siap sepenuhnya pada akhir Februari 2002.
Sanggar Mustika fokus kepada Pop Etnik, yang disifatkan oleh Siti sebagai mudah tetapi memerlukan kerja keras yang serius. Sebagai contoh, lagu "Kurik Kundi" yang dicipta oleh Pak Ngah dan ditulis oleh Nurul Asyiqin memerlukan Siti menggunakan tujuh loghat daerah di tujuh negeri di Malaysia — iaitu loghat Kedah, Pulau Pinang, Perak, Kelantan, Negeri Sembilan, Sabah dan Sarawak. Dalam satu temuramah bersama Utusan Malaysia pada 15 Mac 2002, Siti berkata dia sanggup belajar beberapa loghat daerah daripada beberapa negeri untuk dimuatkan dalam lagu "Kurik Kundi". Menerusi lagu tersebut, Siti ingin memberitahu masyarakat luar bahawa negara ini kaya dengan pelbagai budaya sambil berkata: "Siti cuma menghadapi sedikit masalah sewaktu menyanyi lagu dalam loghat Kelantan. Bahasa lain seperti Sabah dan Sarawak, tidak ada masalah,
Siti amat berpuas hati dengan susunan muzik yang dibuat oleh Ramli MS yang turut menyelitkan irama moden. Menerusi album itu juga, beliau telah diberi kesempatan menghasilkan lirik untuk lagu Panas Berteduh Gelap Bersuluh di samping ingin memberi hiburan kepada peminat di samping menunaikan tanggungjawab sosialnya menerusi lirik yang bermesej.

Gaya muzik

Sanggar Mustika diiringi oleh alunan etnik dengan hos daripada artis Malaysia. Bersesuaian dengan kekayaan perbendaharaan seni tanah air, album itu memuatkan pelbagai rentak seperti joget, keroncong, inang dan canggung. Namun, fokus album Siti kali ini lebih tertumpu kepada irama padang pasir yang menjadi trend pasaran muzik kontemporari.

Keluaran dan sambutan

Album Sanggar Mustika mendapat sambutan baik semasa pelancarannya pada 10 Mac 2002 dan terjual sebanyak 400, 000 unit di Malaysia dan 75, 000 unit di Indonesia serta mendapat pengiktirafan emas oleh Asosiasi Industri Rekaman Indonesia (ASIRI). Album ini mula memasuki pasaran Indonesia pada April 2002.
Majlis pelancaran album ini diadakan pada jam 1:30 petang di pusat membeli-belah 1 Utama, Damansara, Petaling Jaya. Ia dirasmikan oleh tokoh budayawan negara, Y.Bhg Puan Azah Aziz dan dihadiri oleh 2,000 peminat. Suria Records memilih tarikh 10 Mac 2002 untuk melancarkan album ini kerana ingin memberi peluang kepada peminat Siti melihat sendiri acara pelancaran album terbaru itu. Jaya Jusco 1 Utama menjadi lokasi pelancaran album ini kerana hubungan erat SRC dan Siti sendiri yang terjalin dengan pihak pengurusan pusat membeli belah tersebut disamping ianya dapat memberi peluang terbuka kepada sesiapa sahaja untuk datang melihat majlis pelancaran albumnya. Selain itu, Siti juga telah terpilih menjadi model kepada Jaya Jusco yang telah menandatangani perjanjian secara rasmi pada 7 Mac lalu.

Persembahan komersial

Siti menyanyikan lagu “Nirmala” semasa konsert solonya (Siti Nurhaliza In Concert Royal Albert Hall, London) pada 1 April 2005 di Royal Albert Hall, London. Segmen Irama Malaysia di mana penonton memuji nota tinggi beliau dan kolaborasi hebat kumpulan tarian tradisional dan persembahan muzikal. 
Siti juga dianugerahkan sebagai The Best Vocal of Asia, semasa Voice of Asia 2002 Grand Prix Champion di mana beliau menyanyikan Nirmala. Semasa persembahannya di Konsert Lentera Timur Dato’ Siti Nurhaliza di Istana Budaya pada 20-24 September 2013, Siti memperdendangkan empat lagu di dalam album Sanggar Mustika – “Nirmala”, “Kurik Kundi”, “Sulam Sembilan” dan “Bunga Melur” yang diberikan gubahan baru, persembahannya memukai ribuan penonton yang hadir.

Ulasan kritis

Sanggar Mustika menerima banyak ulasan bercampur dari pengktitik filem. Zainal Alam Kadir dari New Straits Times dan Jad Mahidin dari The Sunday Mail memberikan dua setengah bintang untuk album ini. Kedua-dua pengkritik tidak terkesan dengan lagu-lagu yang termasuk di dalam album. Zainal mengkaji semula mereka sebagai "biasa-biasa saja" dan Jad mengulas sebagai "bukan satu lagu yang luar biasa" Sentimen sama juga diutarakan dalam ulasan oleh Abie Abdullah dari Harian Metro dan Ellyna Ali dari Berita Minggu. Kebanyakan pengulas tidak mempunyai keraguan dengan vokal Siti dalam album itu. Zainal memuji vokalnya sebagai salah satu perkara yang pendengar dapat melihat ke hadapan juga dan Abie menyatakan bahawa persembahan vokalnya adalah salah satu yang terbaik. Di dalam ulasan positif oleh Meor Shariman dari The Malay Mail, beliau memuji keunikan dan penghasilan muzik setiap lagu dan mengulas album itu sebagai salah satu usaha terbaik Siti.